PROIECT

GUVERNUL ROMÂNIEI

ORDONANŢĂ DE URGENŢĂ

pentru completarea Legii nr. 96/2000 privind organizarea şi funcţionarea Băncii de Export-Import a României EximBank - S.A.

Având în vedere că susținerea participării României la Fondul de Investiţii al celor 3 Mări, cu ocazia organizării Summit-ului/Forumului de Afaceri al Inițiativei celor Trei Mări, la București, în perioada 17-18 septembrie, prin semnarea unei scrisori de intenţie se consideră un demers oportun în ceea ce privește transmiterea unui semnal de angajament al țării noastre pentru succesul acestui format de cooperare, inclusiv în calitate de stat gazdă, dar și din perspectiva demersurilor de consolidare a profilului României în context regional,

Având în vedere oportunitatea României de a juca un rol activ în calitate de membru fondator la Fondul I3M, ținând cont și de avantajele ce ar decurge dintr-o astfel de calitate respectiv susținerea finanțării proiectelor de interconectare prioritare din punct de vedere al intereselor României, participarea în forurile de conducere ale Fondului chiar de la momentul înființării acestuia, şi alte activități,

Ținând seama de prevederile Memorandumului cu temă: “Participarea României la Fondul de Investiții al Inițiativei celor Trei Mări” aprobat în şedinţa de Guvern din 23 august 2018.

În temeiul art. 115 alin.(4) din Constituţia României, republicată,

Guvernul României adoptă prezenta ordonanţă de urgenţă:

„**Articol unic.** Legea nr. 96/2000 privind organizarea şi funcţionarea Băncii de Export-Import a României EximBank - S.A., republicată în Monitorul Oficial al României, Partea I, nr. 260 din 18 aprilie 2007, cu modificările și completările ulterioare, se completează după cum urmează:

1. **La art.2, după lit.m) se introduce o nouă litera lit.m^1), cu următorul cuprins:**

m ^1) încheierea în numele și în contul statului de acorduri, scrisori de intentie şi convenţii cu entități similare din ţară sau din străinătate și asigurarea reprezentării la nivelul organismelor de supraveghere și decizie ale entităților prin care se derulează programele investiționale la care banca este parte în numele statului roman.

1. **La art.10, după lit.e) se introduce o nouă litera lit.f), cu următorul cuprins**:

f) fondul pentru participarea Băncii de Export- Import a României – EximBank S.A la inițiative de susținere a investițiilor

1. **La art.11, după alin.(3) se introduce un nou alineat, alin. (3^1), cu următorul cuprins:**

3^1) Sumele pentru constituirea fondului prevăzut la art.10 lit.f) se asigură de la bugetul de stat prin bugetul Ministerului Finanţelor Publice- Acţiuni generale.

1. **La art.12, după alin.(3) se introduce un nou alineat, alin.(3^1), cu următorul cuprins**:

3^1) Fondul prevăzut la art.10 lit.f) va fi utilizat de Banca de Export-Import a României EximBank - S.A pentru achitarea angajamentelor asumate de aceasta în numele și în contul statului pentru:

1. participarea la constituirea capitalului social al instrumentelor investiționale;
2. acordarea de credite pentru proiecte de interes strategic național, potrivit priorităților aprobate de Guvernul României, din fonduri puse la dispoziție de către statul român;
3. participarea la activitatea Fondului Inițiativei celor 3 Mări, pe bază de mandat acordat de Guvernul României, în scopul promovării proiectelor avansate de România, până la momentul înființării Băncii de Dezvoltare a României.”

**PRIM – MINISTRU**

**VASILICA –VIORICA DĂNCILĂ**